सैफ के बेटे का डेब्यू; मेनलीड में काजोल-पृथ्वीराज, CPS ठाकुर बोले- फिल्म यूनिट्स को सिंगल विंडो क्लियरेंस
हिमाचल में बॉलीवुड की फिल्म 'सरजमीं' की शूटिंग शनिवार से शुरू हो गई। इसका शुभारंभ हिमाचल सरकार के मुख्य संसदीय सचिव (CPS) सुंदर सिंह ठाकुर ने किया। इस फिल्म की शूटिंग कुल्लू में पतलीकूहल के पास रायसन में हो रही है।
हिमाचल में बॉलीवुड की फिल्म 'सरजमीं' की शूटिंग शनिवार से शुरू हो गई। इसका शुभारंभ हिमाचल सरकार के मुख्य संसदीय सचिव (CPS) सुंदर सिंह ठाकुर ने किया। इस फिल्म की शूटिंग कुल्लू में पतलीकूहल के पास रायसन में हो रही है।
सरजमीं फिल्म में मेनलीड रोल में साउथ के सुपरस्टार पृथ्वीराज और बॉलीवुड एक्ट्रेस काजोल है। जुगल हंसराज का भी इसमें अहम रोल है। इसी फिल्म से बॉलीवुड स्टार सैफ अली खान के बेटे इब्राहिम खान अपना डेब्यू कर रहे हैं।
शूटिंग के लिए तमाम कलाकर पहले ही मनाली पहुंच चुके हैं। यह लोग अलग-अलग होटल्स में रुके हैं। इनमें काजोल स्पेन रिजॉर्ट, इब्राहिम खान शिरड रिजॉर्ट और पृथ्वीराज व जुगल हंसराज बड़ागढ़ रिजॉर्ट में ठहरे हैं ।
40 दिन चलेगी शूटिंग
कश्मीर की बैकग्राउंड पर बन रही सरजमीं फिल्म की शूटिंग के लिए पतलीकूहल से 5 किलोमीटर दूर रायसन में सेट लगाया गया है। इसके अलावा मनाली और लाहौल घाटी में भी इसके सीन फिल्माए जाएंगे। फिल्म की यूनिट लगभग 40 दिन मनाली में रुकेगी और फिल्म का अधिकतर हिस्सा यहीं फिल्माया जाएगा।
फिल्म यूनिट्स को सिंगल विंडो क्लीयरेंस
इससे पहले शनिवार सुबह साढ़े 8 बजे CPS सुंदर ठाकुर रायसन में रामगढ़ हेरिटेज विल्ला पहुंचे। फिल्म के डायरेक्टर कायोज ईरानी ने उनका टोपी और मफलर पहनाकर स्वागत किया। ठाकुर ने कहा कि प्रदेश की कांग्रेस सरकार राज्य के टूरिज्म को बढ़ावा देने के लिए प्रयासरत है। इसके लिए फिल्म यूनिट्स को आमंत्रित किया जा रहा है। मुख्यमंत्री ने फिल्म यूनिट्स को हरसंभव सुविधाएं मुहैया करवाने के निर्देश दिए हैं।
सुंदर सिंह ठाकुर ने कहा कि हिमाचल सरकार फिल्म प्रॉडक्शन हाउस को यहां शूटिंग के लिए सिंगल विंडो क्लीयरेंस की सुविधा देगी।
फ्लाइट कनेक्टिविटी के लिए स्कीम
सुंदर ठाकुर ने कहा कि हिमाचल में हवाई उड़ाने बढ़ाने के लिए सरकार योजना बना रही है। हिमाचल के जनजातीय क्षेत्रों से लेकर दूसरे एरिया में चौपर की सुविधा देने के लिए निजी कंपनियों से एग्रीमेंट किए जाएंगे। हिमाचल में नेशनल हाईवे पर टनल बनने से चंडीगढ़ की दूरी कम हो रही है।
CM करेंगे इंडियन मोशन पिक्चर एसोसिएशन से बैठक
CPS ठाकुर ने कहा कि हिमाचल में अधिक से अधिक प्रॉडक्शन हाउस फिल्म बनाने के लिए आए, इसके लिए जल्दी ही मुख्यमंत्री इंडियन मोशन पिक्चर एसोसिएशन के साथ मुंबई में बैठक करेंगे। सरकार फिल्म प्रॉडक्शन यूनिट की दिक्कतें दूर करने के लिए हर जरूरी कदम उठाएगी।
ठाकुर ने फिल्मों के लिए लोकल कोऑर्डिनेटर अनिल कायस्था की सराहना करते हुए कहा कि वह 35 साल से मनाली में फिल्मों की शूटिंग को बढ़ावा देने के लिए काम कर रहे हैं।